''कितना सुकून है यहाँ पर। कोई आपाधापी नहीं, कोई भागमभाग नहीं। काश! हम कुछ दिन यहाँ रह पाते!" मैं आत्मविभोर सी बोल पड़ी। बेटी ने हामी भरी। हमने आँखें बंद की और उस सुकून को आत्मसात करने लगे। मंदिर के बाहर टीले पर खुली जगह थी। हमने वहाँ डेरा जमाया। कुछ बच्चियाँ पहले से मौजूद थीं, उन्होंने हमें रानीखेत के दर्शनीय स्थलों के बारे में और उस जगह की ख़ासियत बताई। बेटा चहलकदमी करने लगा, उसे ख़ुश और सक्रिय देखकर हमने चैन की साँस ली। साँझ घिर आई, सूरज का सुनहरा रूप देखते ही देखते उसी के आलोक से कभी नारंगी, तो कभी हल्का तांबई रंग धारण करते श्वेत बादल विचरने लगे। आसपास घूमते हुए हम गाड़ी से वापस होटल आ गए।